# L’Heptaméron des nouvelles (1559)/Nouvelle 35
### NOVVELLE TRENTECINQIESME.

En la ville de Pampelune, y auoit vne dame, eſtimée belle & vertueuſe, & la plus chaſte & deuote, qui fuſt au païs. Elle aimoit ſon mary, & luy obeïſſoit ſi bien, que entieremẽt il ſe confioit en elle. Ceſte dame frequentoit inceſſamment le ſeruice diuin, & les ſermons. Elle perſuadoit à ſon mary & enfans, d’y demeurer autant qu’elle, qui eſtoit en l’aage de trẽte ans, ou les femmes ont accouſtumé de quitter le nom de belles, pour eſtre nouuelles ſages. Ceſte dame alla le premier iour de careſme à l’egliſe, prendre la memoire de la mort, ou elle trouua le ſermon, que cõmençoit vn cordelier, tenu de tout le monde vn ſainct homme, pour ſa treſgrãde auſterité & bonté de vie, qui le rendoit maigre & paſle, mais non tant qu’il ne fuſt vn des beaux hommes du monde. La dame deuotement eſcouta ſon ſermon, ayant les yeux fermes à contempler ceſte venerable perſonne, & l’aureille & eſprit prompt à l’eſcouter : parquoy la doulceur de ſes paroles penetra les aureilles de ladicte dame iuſques au cueur, & la beauté & grace de ſon viſage paſſa par ſes yeux, & bleſſa ſi fort ſon eſprit, qu’elle fut comme vne perſonne rauye. Apres le ſermon regarda ſoigneuſement ou le preſcheur diroit la meſſe, ou elle aſsiſta, & print les cendres de ſa main, qui eſtoit auſsi belle & blanche, que dame la ſçauroit auoir. Ce que regarda plus la deuote, que la cendre qu’il luy bailloit, croyant aſſeurement qu’vne telle amour ſpirituelle, quelque plaiſir qu’elle en ſentiſt, ne ſçauroit bleſſer ſa cõſcience. Elle ne failloit point tous les iours d’aller au ſermon, & d’y mener ſon mary : & l’vn & l’autre donnerent tant de louange au preſcheur, qu’en table & ailleurs ils ne tenoient autres propos. Ainſi ce feu, ſous tiltre ſpirituel, fut ſi charnel, que le cueur, en qui il fut embrasé, bruſla tout le corps de ceſte pauure dame. Et tout ainſi qu’elle auoit eſté tardiue à ſentir ceſte flamme, auſsi elle fut prompte à enflammer, & ſentit plus toſt le cõtentement de ſa paſsion, qu’elle ne cogneut eſtre paſsionnée. Et cõme toute ſurpriſe de ſon ennemy amour, ne reſiſta plus à nul de ſes commandemẽs : mais le plus fort eſtoit, que le medecin de ſes douleurs eſtoit ignorant de ſon mal. Parquoy ayãt mis dehors toute crainte qu’elle deuoit auoir de monſtrer ſa follie deuant vn ſi ſage homme, ſon vice, & ſa meſchanceté à vn ſi vertueux & homme de biẽ, ſe meiſt à luy reſcrire l’amour qu’elle luy portoit, le plus doucement qu’elle peut, pour le commencement : & bailla ſes lettres à vn petit page, luy diſant ce qu’il auoit à faire : & que ſur tout il ſe gardaſt que ſon mary ne le veiſt aller aux cordeliers. Le page cherchant ſon plus droict chemin paſſa de fortune par la rue ou ſon maiſtre eſtoit aſsis en vne bouticque. Le gentil-homme le voyant paſſer, ſ’aduança pour regarder ou il alloit. Et quand le page l’apperceut, tout eſtonné ſe cacha dans vne maiſon. Le maiſtre voyant ceſte cõtenance le ſuyuit, & le prenant par le bras luy demanda ou il alloit, & voyant ſes excuſes ſans propos, & ſon viſage effroyé, le menaça de le battre ſ’il ne luy diſoit ou il alloit. Le pauure page luy diſt : Helas, monſieur ! ſi ie le vous dy, ma dame me tuera. Le gentil-homme doubtãt que ſa femme feiſt vn marché ſans luy aſſeura le page qu’il n’auroit nul mal ſ’il luy diſoit verité, & qu’il luy feroit tout plein de biẽ : auſsi que ſ’il mentoit, il le mettroit en priſon pour iamais. Le petit page, pour auoir du bien, & pour euiter le mal, luy compta tout le faict, & luy monſtra les lettres que ſa maiſtreſſe eſcriuoit au preſcheur : dont le mary fut autãt eſmerueillé & marry, comme il auoit eſté aſſeuré toute ſa vie de la loyauté de ſa femme, ou iamais n’auoit cogneu faulte. Mais luy, qui eſtoit ſage, diſsimula ſa colere : & pour cognoiſtre du tout l’intention de ſa femme, va faire vne reſponſe comme ſi le preſcheur la mercioit de ſa bonne volonté, luy declarant qu’il n’en auoit moins de ſon coſté. Le page, ayant iuré à ſon maiſtre de mener ſagement ceſt affaire, alla porter à ſa maiſtreſſe la lettre contrefaicte, dont elle eut telle ioye, que ſon mary ſ’apperceut bien qu’elle en auoit changé de viſage : car en lieu d’emmaigrir pour le ieuſne de careſme, elle eſtoit plus belle & plus freſche qu’a careſme-prenant. Deſ-ia eſtoit la mi-careſme, que la dame ne pour paſsion, ne pour ſepmaine ſaincte, ne chãgea ſa maniere accouſtumée de continuer & mander par lettres au preſcheur ſa fantaſie furieuſe. Et luy ſembloit quand il tournoit les yeux du coſté ou elle eſtoit, ou qu’il parloit de l’amour de Dieu, que c’eſtoit pour l’amour d’elle : & tant que ſes yeux pouuoyent monſtrer ce qu’elle penſoit, elle ne les eſpargnoit pas. Le mary ne failloit à luy rendre pareilles reſponſes. Apres paſques il luy eſcriuit au nom du preſcheur, qu’il la prioit luy enſeigner le moien cõme il la pourroit veoir ſecretement. Elle, à qui l’heure tardoit, conſeilla ſon mary d’aller viſiter quelques terres, qu’ils auoiẽt dehors : ce qu’il luy promiſt, & demeura caché en la maiſon d’vn ſien amy. La dame ne faillit pas d’eſcrire au preſcheur qu’il eſtoit heure de la venir veoir, car ſon mary eſtoit allé dehors. Le gentil-homme voulant experimenter le cueur de ſa femme iuſques au bout, ſ’en alla au preſcheur le prier pour l’honneur de Dieu luy vouloir preſter ſon habit. Le preſcheur, qui eſtoit homme de bien, luy diſt, que leur reigle le deffendoit, & que pour rien il ne le preſteroit pour aller en maſque. Le gentil-homme luy aſſeura, qu’il ne le vouloit pour en vſer à ſon plaiſir, & que c’eſtoit pour choſe neceſſaire à ſon bien & ſalut. Le cordelier, le cognoiſſant hõme de bien & deuot, le luy preſta : & auec ceſt habit, qui luy couuroit la plus part du viſage, de ſorte qu’on ne luy pouuoit veoir les yeux, print vne faulſe barbe & vn faux nez, approchans à la reſſemblance du preſcheur, & auecques du liege en ſes ſouliers, ſe feit de la propre grandeur du preſcheur. Ainſi habillé s’en vint au ſoir en la chambre de ſa femme, qui l’attendoit en grande deuotion. La pauure ſotte n’attendit pas qu’il vint à elle, mais comme femme hors du ſens le courut embraſſer. Luy, qui tenoit le viſage baiſſé, de peur d’eſtre cogneu, commença à faire le ſigne de la croix, faiſant ſemblant de la fuir, en diſant touſiours, tentation, tentation. La dame luy diſt : Helas ! mon pere, vous auez raiſon : car il n’en eſt point de plus forte, que celle qui vient d’amour, à laquelle vous m’auez promis dõner remede, vous priãt que maintenant, que nous auons le temps & loiſir, ayez pitié de moy. Et en ce diſant s’efforçoit de l’embraſſer, lequel fuyant par tous les coſtez de la chambre auec grands ſignes de la croix crioit touſiours, tentation, tentation. Mais quand il veit, qu’elle le cherchoit de trop pres, print vn gros baſton qu’il auoit ſous ſon manteau, & la batit ſi bien, qu’il luy feit paſſer ſa tentation. Et ainſi, ſans eſtre cogneu d’elle, s’en alla incontinẽt rendre les habits au preſcheur, l’aſſeurant qu’ils luy auoient porté bon heur. Le lendemain faiſant ſemblant de reuenir de loing, retourna en ſa maiſon, ou il trouua ſa femme au lict : & comme ignorant ſa maladie, luy demanda la cauſe de ſon mal. Elle luy reſpondit, que c’eſtoit vn caterre, & qu’elle ne ſe pouuoit aider des bras ne iambes. Le mary, qui auoit belle enuie de rire, feit ſemblant d’en eſtre marry, & pour la reſiouïr, luy diſt, que ſur le ſoir, il auoit conuié à ſoupper le ſainct hõme predicateur : mais elle luy diſt ſoudain : Iamais ne vous aduiẽne, mon amy, de conuier telles gens, car ils portẽt malheur en toutes les maiſons ou ils vont. Commẽt, m’amie ? diſt ſon mary, vous m’auez tãt loué ceſtuy, & ie penſe quant à moy, s’il y a vn ſainct homme au mõde, que c’eſt luy. La dame luy reſpondit : Ils ſont bons en l’egliſe & aux predications, mais aux maiſons ſont Antechriſts. Ie vous prie, mon amy, que ie ne le voye point : car ce ſeroit aſſez, auec le mal que i’ay, pour me faire mourir. Le mary luy diſt : Puis que vous ne le voulez veoir, vous ne le verrez point, mais ſi luy donneray-ie à ſoupper ceãs. Faictes, diſt elle, ce qu’il vous plaira, mais que ie ne le voye point : car ie hay telles gens comme diables. Le mary, apres auoir donné à ſoupper au beaupere, luy diſt : Mon pere, ie vous eſtime tant aimé de Dieu, qu’il ne vous reffuſera aucune requeſte : parquoy ie vous ſupplie auoir pitié de ma pauure femme, laquelle depuis huict iours en ça eſt poſſedée d’vn maling eſprit, de ſorte qu’elle veult mordre & eſgratigner tout le monde. Il n’y a croix, ny eau beneiſte, dont elle face cas. I’ay ceſte foy, que ſi vous mettez la main ſur elle, que le diable s’en ira, dont ie vous prie autant que ie puis. Le beaupere luy diſt : Mon fils, toute choſe eſt poſsible au croyant. Croyez vous pas fermement, que la bonté de Dieu ne refuſe nul, qui en foy luy demande grace ? Ie le croy, mon pere, diſt le gentil-hõme. Aſſeurez vous auſsi, mon fils, diſt le cordelier, qu’il peult & qu’il veult, & qu’il n’eſt moins puiſſant que bon. Allons forts en foy pour reſiſter à ce lyon rugiſſant, & luy arracher la proye qui eſt acquiſe à Dieu, par le ſang de ſon fils Ieſus Chriſt. Ainſi le gentil-homme mena ceſt homme de biẽ lá ou eſtoit ſa femme couchée ſur vn petit lict, qui fut ſi eſtonnée de le veoir, penſant que ce fuſt celuy ꝗ l’auoit battue, qu’elle entra en vne merueilleuſe colere : mais pour la preſence de ſon mary baiſſa les yeux, & deuint muette. Le mary diſt au ſainct homme : Tãt que ie ſuis deuant elle, le diable ne la tourmente gueres : mais ſi toſt que ie m’en ſeray allé, vous luy ietterez de l’eau beneiſte, & verrez à l’heure le maling eſprit faire ſon office. Le mary le laiſſa tout ſeul auec ſa femme, & demeura à la porte, pour veoir leur contenance. Quand elle ne veid plus perſonne que le beau-pere, commença à crier comme femme enragée & hors du ſens, en l’appellãt meſchant, villain, meurdrier, trompeur. Le cordelier, penſant pour vray qu’elle fuſt poſſedée d’vn maling eſprit, luy voulut prendre la teſte, pour dire deſſus ſes oraiſons, mais elle l’eſgratigna & mordit de telle ſorte, qu’il fut contraint de parler de plus loing, & en iettant force eau beneiſte, diſoit beaucoup de bonnes oraiſons. Quand le mary veid qu’il auoit aſſez faict ſon debuoir, entra en la chambre, & le mercia de la peine qu’il en auoit prinſe : & à ſon arriuée la femme laiſſa ſes iniures & maledictions, & baiſa la croix bien doucemẽt, pour la crainte qu’elle auoit de ſon mary. Mais le ſainct home qui l’auoit veuë tant enragée, croyoit fermement qu’à ſa priere noſtre ſeigneur euſt iecté le diable dehors, & s’en alla loüant Dieu de ce grand miracle. Le mary, voyãt ſa femme bien chaſtiée de ſa folle fantaſie, ne luy voulut point declarer ce qu’il auoit faict : car il ſe cõtẽta d’auoir vaincu ſon opinion par ſa prudẽce, & l’auoir miſe en tel eſtat, qu’elle haioit mortellement ce, qu’elle auoit aimé indiſcrettement, & deteſtoit ſa follie. Et ayant de lá en apres delaiſſé toute ſuperſtition, ſe donna du tout à ſon mary, & au meſnage, mieux qu’elle n’auoit faict auparauant.
Par cecy, mes dames, pouuez vous cognoiſtre le bon ſens du mary, & la fragilité d’vne eſtimée femme de bien : & ie penſe quand vous aurez bien regardé en ce miroër, en lieu de vous fier en voz propres forces, apprẽdrez à vous retourner à celuy, en la main duquel giſt voſtre honneur. Ie ſuis bien aiſe, diſt Parlamente, dequoy vous eſtes deuenu preſcheur des dames, & le ſerois encor plus, ſi vous vouliez continuer ces beaux ſermons à toutes à qui vous parlez. Toutes les fois, diſt Hircan, que vous me voudrez eſcouter, ie ſuis aſſeuré que ie n’ẽ diray pas moins. C’eſt à dire, diſt Simontault, que quand vous n’y ſerez pas, il dira autrement. Il en fera ce qu’il luy plaira, diſt Parlamente : mais ie veux croire pour mon contentement, qu’il dira touſiours ainſi, à tout le moins l’exemple qu’il a allegué, ſeruira à celles qui cuident que l’amour ſpirituelle ne ſoit point dangereuſe : mais il me ſemble qu’elle eſt plus que toutes les autres. Si eſt-ce diſt Oiſille, qu’aimer vn homme de bien, vertueux, & craignant Dieu, n’eſt point choſe à deſpriſer, & que lon n’en peut que mieux valoir. Ma dame, reſpondit Parlamente, ie vous prie croire, qu’il n’eſt riẽ plus ſot ne plus aisé à tromper qu’vne femme, qui n’a iamais aimé : car amour de ſoy eſt vne paſsion, qui a pluſtoſt ſaiſi le cueur, que lon ne s’en eſt aduisé : & eſt ceſte paſsion ſi plaiſante, que ſi elle ſe peult aider de la vertu, pour luy ſeruir de manteau, à grande peine ſera elle cogneuë, qu’il n’en vienne quelque inconuenient. Quel inconuenient ſçauroit il venir, diſt Oiſille, d’aimer vn homme de bien ? Ma dame, reſpondit Parlamente, il y a aſſez d’hommes, eſtimez hommes de bien enuers les dames : mais d’eſtre tãt homme de bien enuers Dieu, qu’on puiſſe garder ſon honneur & cõſciẽce, ie croy, que de ce temps ne ſ’en trouueroit point iuſques à vn ſeul. Et celles, qui s’y fient & qui croyent autrement, s’en trouuent en fin trompées, & entrent en ceſte amitié de par Dieu, dont bien ſouuent elles en ſaillent de par le diable : car i’en ay aſſez veu, qui ſous couleur de parler de Dieu, commençoient vne amitié, dont à la fin s’en vouloient retirer, & ne pouuoient : parce que l’honneſte couuerture les tenoit en ſubiection. Car vne amour vicieuſe de ſoy-mefme ſe deffaict, & ne peult durer en vn bon cueur : mais la vertueuſe eſt celle, qui a les liens de ſoye ſi deliez, qu’on en eſt pluſtoſt prins, que lon ne les peult veoir. A ce que vous dictes, diſt Emarſuitte, iamais femme ne voudroit aimer hõme : mais voſtre loy eſt ſi aſpre, qu’elle ne durera pas. Ie le ſçay bien, diſt Parlamente : mais ie ne lairray pas pour cela de deſirer que chacun ſe contentaſt de ſon mary, comme ie fais du mien. Emarſuitte, qui par ce mot ſe ſentit touchée, en changeant de couleur luy diſt : Vous deuez iuger que chacun a le cueur comme vous, ou vous penſez eſtre plus parfaicte que toutes les autres. Or, ce diſt Parlamẽte, de peur d’entrer en diſpute, ſçachons à qui Hircan donnera ſa voix. Ie la donne, diſt il, à Emarſuitte, pour la rapaiſer contre ma femme. Or puis que ie ſuis en mon rang, diſt Emarſuitte, ie n’eſpargneray homme ne femme, à fin de faire tout egal : & voy bien que vous ne pouuez vaincre voſtre cueur à confeſſer la bõté & vertu des hommes, qui me faict reprendre le propos dernier par vne ſemblable hiſtoire.